google/wiki40b huggingface dataset:
WorldVentures

Reiseselskap

Selskapet tilbyr medlemskap i en reiseklubb som skal gi rabatter på feriereiser over hele verden. Disse selges gjennom forretningsmodellen multi-level marketing (MLM), og selskapets uavhengige salgsrepresentanter tjener provisjon av solgte medlemskap. I 2014 omsatte selskapet for 315 millioner dollar. For å bli salgsrepresentant må man betale 200 dollar i innmeldingsavgift og 25 dollar i månedlig avgift.
WorldVentures samarbeider med Rovia Dreamtrips. I mars 2013 ble selskapet Rovia Norge AS opprettet av advokatene Bertram Vedeler og Jan Roar Fløttre, førstnevnte ble i 2009 idømt halvannet års fengsel for grovt underslag i forbindelse med at Mjellem & Karlsen Verft ble slått konkurs. I 2013 og 2014 ble Rovia tildelt pris for verdens ledende reiseklubb av World Travel Awards (WTA). I 2015 har de mottatt tilsvarende priser for Afrikas, Europas, og Nord-Amerikas ledende reiseklubb fra WTA.

Utbredelse i Norden

I Norge har WorldVentures i hovedsak blitt utbredt via Erlend Vatne, Steinar Husby og Eric Gusevik. Alle tre har lang erfaring fra nettverksmarkedsføring, og de var alle blant selskapets 10 best betalte norske representanter i 2012. Før dette var de toppdistributører i nettverksselskapet XanGo. Selskapet har opplyst at det i mai 2013 var ca. 3.500 aktive norske medlemmer. I slutten av 2015 hadde reiseklubben DreamTrips 2156 norske medlemmer registrert. Charter-Svein og Oddvar Brå har i 2014 bekreftet at de på tidspunktet var medlemmer av reiseklubben.
Tusenvis av svensker og islendinger har også vært medlemmer av WorldVentures, samtidig som det ikke har vært nevneverdig utbredelse i Danmark og Finland.
Termo Norte gasskraftverk

Termo Norte gasskraftverk er et gasskraftverk med en mindre oljeenhet i delstaten Rio de Janeiro i Brasil. Anlegg nr. 2 har en installert produksjonskapasitet på 420 MW fordelt på 3+1 kokere / turbiner, samt et 60 MW stort tilleggsverk fra år 2000, drevet på dieselolje. Anlegg nr. 1 ble utbygd i 2003. Brenselstypen er naturgass og olje i en tilleggsenhet. Dette er landets niende største fossile kraftverk.
Banaskantha (distrikt)

Demografi

Ved folketellingen i 2011 var det 3 116 045 innbyggere i distriktet, mot 2 504 244 i 2001. Den urbane befolkningen utgjør 13,27 % av befolkningen.
Barn i alderen 0 til 6 år utgjorde 16,01 % i 2011 mot 18,70 % i 2001. Antallet jenter i den alderen per tusen gutter er 890 i 2011 mot 907 i 2001.
Kristiansands mekaniske verksted

Kristiansands mekaniske verksted (KMV) er et tidligere skipsbyggingsverft i Kristiansand. Det har ei lang historie. I perioden fra 1945 til 1979 var Sverre Walter Rostoft administrerende direktør.

Verftsområdet

KMV holdt til i området mellom Kristiansand jernbanestasjon og oljetankanleggene på Vesterveien, mellom Hampa og badeplassen Sandvika ved Grimsbekkens utløp i Vestre havn. Verkstedet ble etterhvert betydelig i størrelse og var en stor lokal arbeidsplass. Området som var avsperret med gjerder og bare tilgjengelig fra land gjennom en kjøreport, inneholdt da virksomheten var fullt utbygd en slipp, ei tørrdokk og ei utrustningskai i tillegg til verkstedets bygninger. Dessuten hadde verkstedet ei mindre tørrdokk på Bredalsholmen.
Verkstedet bygget nye skip og utførte andre typer vedlikeholds- og verkstedsoppdrag.

Etterkrigsperioden

Det første motorskipet gikk av stabelen i 1941, mens det siste dampskipet ble levert så sent som i 1953. En ny bedding var klar i 1955 og verkstedet kunne bygge skip opptil 12 000 tonn. Verkstedets siste periode var preget av nye skipstyper og utvikling mot større skip. Den utviklinga rev etter hvert bort det økonomiske grunnlaget for verkstedet, på samme måte som et stort antall andre nordiske verksteder også mistet sine kunder. I Sverige omtales hendelsene i denne perioden som verftskrisen.
Verkstedet hadde klare begrensninger i forhold til nye skipstyper. Da utviklinga i verdenshandelen endret rammebetingelsene for verftsindustrien var det slutt. Blant de siste prosjektene ved verkstedet var byggingen av CS «Skagerrak» (i dag CS Nexans Skagerrak) som gjennomførte legging av en sjøkabel fra Kristiansand til Hirtshals i Danmark. Kabelskipet har senere lagt kabler andre steder, bl.a. fra Nederland til området ved Flekkefjord.
Verkstedet gjennomførte modifikasjon av flere skip for spesialisert transport og utførte ordinære verkstedoppdrag. Kristiansandsskipet M/T «Stolt Sagona» ble som eksempel modifisert fra ordinært tankskip til kjemikalietankskip ved verkstedet i 1967.

Eldre historie

Verkstedet ble startet som Oddernæs mecaniske Værksted I Prestvika, øst for Otras utløp i 1855. 10 år senere ble det flyttet til nordvestre del av Kvadraturen. I 1872 ble firmanavnet endret til Christianssands mek. Værksted. I 1908 kjøpte verkstedet Christianssand Dok-Compagni og fikk med det tilgang til tørrdokk på Bredalsholmen. Passasjerdamperen DS «Rap» som ble sjøsatt i 1867 var det første dampskipet som i sin helhet ble bygd i Kristiansand. Fra 1867 til 1955 ble det levert 193 skip fra verkstedet. Det første motorskipet ble levert i 1941, mens det siste dampskipet gikk av stabelen så sent som i 1953. På det meste, i 1950-årene, hadde verkstedet rundt 500 ansatte.
Riksstender

Riksstender (fra tysk Reichsstände) var representantene i Det tysk-romerske rikes Riksdag før 1806. Riksstendene var direkte underlagt riket, og ikke som andre innbyggere underlagt en landsfyrste.
De riksumiddelbare stendene som hadde sete i Riksdagen omfattet riksfyrstene, riksgrevene, riksprelatene og riksbyene. Riksbyene fikk status som riksstand senere enn de andre, rundt 1500, og ble først med freden i Westfalen i 1648 fullt ut jevnbyrdige med de andre riksstendene.
Riksdagen var delt opp i tre «kollegier», riksbyene i et eget kollegium, kurfyrstene i kurfyrstkollegiet og de verdslige og kirkelige fyrstene i riksfyrsterådet. Oppgavene til riksstendene, ut over å delta i Riksdagen, var å kreve inn skatter og utstyre tropper for Riket.
Webutvikler

Utviklingssyklus

Webutviklere jobber ofte i forskjellige typer små til mellomstore bedrifter, men kan også være ansatt i store konsern, i myndighetsorganer eller arbeide som frilanser. Noen webutiklere jobber for en bedrift på permanent basis, men andre ofte jobber som konsulenter, eller som innleide for en begrenset periode. Webutiklere jobber ofte med både frontend og backend på servernivå. Dette inkluderer implementering av visuelle elementer som sluttbrukeren kan benytte på nettsiden/webapplikasjonen, så vel som API-er (grensesnitt) som er nødvendig for frontend. Lønnsnivået for en webutvikler kan variere veldig, avhengig av hvilken type utvikling det er snakk om, hvor de jobber og vanskelighetsgraden på arbeidet.
Cluilergrøften

Cluilergrøften (latin: fossae Cluiliae) var en stor militær forsvarsgrøft i oldtidens Roma. Grøften skal etter sigende ha blitt oppkalt etter en konge av Alba Longa, Cluilius, som var i krig mot byen Roma i den myteomspunnede romerske kongetiden.
Ifølge Livius slo albanerne leir drøye åtte kilometer fra Roma by, og omringet leiren med en grøft; albanernes general Cluilius kom så til å gi navn til grøften – helt til grøften forsvant og med den navnet. I leiren skal etter sigende Cluilius ha dødd, og albanerne ha valgt Mettius Fufetius til diktator. Livius nevner også at en volskerhær senere skal ha slått leir her og fra den ført angrep mot romersk territorium.
Grøften markerer også det sted hvor den mytiske Gnaeus Marcius Coriolanus skal ha stanset med sin volskerhær, og ha blitt overtalt av sin mor og sin kone til å avbryte angrepet.
Dalane Blues Festival

Dalane Blues Festival arrangeres i Egersund i slutten av mai, eller begynnelsen av juni hvert år. Festivalen har en relativt "spisset" profil, har sitt rotfeste i rock og bluessjangeren, men tilbyr også konserter i beslektede musikksjangre. I løpet av festivalen kan du få med deg 30 konserter fordelt på fem ulike scener som varierer i både størrelse og form. Festivalen ble startet i mai 2003
Taygayba

Utseende

Em middelsstor, avlang, lysbrun trebukk med tre par runde, kremgule flekker på dekkvingene. Antennene er tynne og betydelig lengre enn kroppen. Pronotum er bredere enn langt, med rundede sider uten pigger og smale, buede, lyse sidefurer i den bakre delen. Dekkvingene er parallellsidige, rundede i spissen. Beina er tynne.

Utbredelse

Arten er kjent fra Venezuela.
Kristiansand Golfklubb

Kristiansand Golfklubb er en golfklubb i Kristiansand. Golfklubben ble stiftet i 1973 som den syvende golfklubb i Norge. Klubben har eget klubbhus som ble bygget med iherdig dugnadsinnsats.
Klubben har en 9-hulls bane i tillegg til en 6-hulls korthulls bane like ved klubbhuset.
Prinsipatet

Etablering av keisersystemet

Princeps civitatis («førsteborger») var den offisielle tittelen til den romerske keiser, og førte til prinsipatet som det keiserlige system. Bruken av «princeps» er avledet fra posisjonen til Princeps Senator, den «første blant like», primus inter pares, i det romerske senatet. Tittelen ble først gitt særskilt til Augustus i 27 f.Kr., som innså at titler som rex («konge») eller diktator ville skape en harme blant senatorene og andre innflytelsesrike menn og som tidligere hadde vist deres misnøye ved å støtte mordet på Julius Cæsar. Mens Augustus hadde politisk og militær overherredømme, trengte han støtten til sin medborgere for å administrere riket. I hans inskripsjon Res Gestae hevdet Augustus autoritet for princeps (ham selv).
Andre offisiell titler benyttet for Romerrikets hersker var blant annet imperator, augustus, cæsar, og senere dominus, samt greske basileus («regjerende»). Det norske ordet «keiser» (og på en rekke andre språk) er avledet fra caesar, mens det engelske ordet for samme stilling, emperor, er avledet fra imperator, som betegnet en meget høytstående, men ikke eksklusiv, militærtittel fram til Augustus begynte å bruke det som sitt praenomen («personnavn»).

Redefinering

Da det julo-claudiske dynasti døde ut med Nero i 68, ble prinsipatet redefinert i dets formelle betingelser under keiser Vespasian. Posisjonen som princeps ble en særskilt enhet innenfor en bredere – formelt fortsatt republikansk – romersk konstitusjon. Mens mange av de kulturelle og politiske forventningene forble, var princeps ikke lenger en posisjon basert på fortjeneste, eller auctoritas («autoritet»), men isteden en fastlåst posisjon som gjorde at Vespasian og framtidige keisere kunne utpeke sine egen arvinger uten at disse arvingene trengte å fortjene stillingen gjennom år med suksessfulle prestasjoner og offentlig godvilje.
Keiser Diokletian (285-305), som innførte tetrarkiet, var den første som sluttet å referere til seg selv som princeps. Isteden kalt ham seg selv for dominus («herre»), således sluttet å late som om posisjonen ikke var en opphøyd posisjon. Perioden da keiserne kalte seg selv for princeps, fra Augustus til Diokletian, er således kollektivt kalt for prinsipat, mens med Diokletians endring begynte dominatet. Princeps gikk ut av bruk, men ga opprinnelsen til det moderne begrepet prins.
Jens Petter Hauge

Karriere

Hauge debuterte for Bodø/Glimt i 0-2 tapet borte mot Strømsgodset i 2016. Han scoret sitt første Eliteseriemål i Glimts 4-1 seier borte mot Start i 2016. Sesongen 2016 var en gjennombruddssesong for Hauge, der han ble nominert til årets unge spiller i Eliteserien. Hauge har flere aldersbestemte landskamper for Norge.
Hans bror Runar Hauge spiller også for Bodø/Glimt.

Landslaget

Hauge spilte for Norge i U19-EM 2018 i Finland, der han også scoret to mål. Han spilte også for Norge i U20-VM 2019 i Polen, der han scoret det ene målet i Norges 12-0 seier over Honduras.
Europium

Historie

I 1890 fant den franske kjemikeren Paul Émile Lecoq de Boisbaudran noen uforklarlige spektrallinjer i en prøve med samarium-gadolinium konsentrat. Oppdagelsen av europium er imidlertid kreditert hans landsmann Eugène-Anatole Demarçay som i 1896 hadde mistanke om at det nylig oppdagede grunnstoffet samarium var forurenset med et ukjent grunnstoff. I 1901 isolerte Demarçay europium for første gang. Europium var det syvende og siste grunnstoffet som ble funnet i mineralet ceritt.
Europium er oppkalt etter kontinentet Europa.

Egenskaper

Europium er det mest reaktive av de sjeldne jordmetallene. Det oksideres raskt i luft, og minner om kalsium i måten det reagerer med vann. Leveranser av europium har derfor sjelden metallisk glans når det kommer fram, selv ikke med et beskyttende oljelag. Europium antenner i luft ved 150-180 °C (tenntemperatur). Det er omtrent like hardt som bly, og ganske lett å bearbeide.
Det vites ikke om europium er giftig.

Isotoper

Naturlig forekommende europium består utelukkende av 2 isotoper hvorav bare den ene er stabil: ¹⁵³Eu (52.2%). Den andre, ¹⁵¹Eu (47,8%), har en halveringstid på 5 · 10¹⁸ år. I tillegg til disse finnes 35 kjente kunstig fremstilte ustabile isotoper. De mest stabile av disse er ¹⁵⁰Eu med halveringstid på 36,9 år, ¹⁵²Eu med halveringstid 13,516 år, og ¹⁵⁴Eu med halveringstid 8,593 år. De resterende isotopene har halveringstider under 5 år, og de fleste av dem mindre enn 1 minutt.
CAS-nummer: 7440-53-1

Forekomst

Europium forekommer ikke i ren form naturlig, men finnes i flere mineraler. De kommersielt viktigste europium-mineralene er monazitt og bastnäsitt. Europiums spektrallinjer er også identifisert i solens og noen stjerners emisjonsspektrum.

Anvendelse

I bilderørskjermer brukes europium i de røde fargecellene, og det brukes videre også til å gjøre euro-sedlene fluorescerende.
Det brukes også i forbindelse med høytrykks damplamper. Europium brukes som nøytron-fanger i kontrollstaver i kjernereaktorer.
Bufjord-vraket

Bufjord-vraket er rester etter et middelalderfartøy som ble funnet ved dykking i Bufjorden i Aust-Agder i 1986. Vraket har blitt datert til perioden 1510–1655.  
Det store, klinkbyggede, skipet er nesten forsvunnet. Bare bunnseksjonen og svært nedbrutte vrakrester er tilbake. Det har ikke blitt utgravet. Alle bevarte deler på sjøbunnen er dekket av et tynt sedimentlag som er konsentrert i en lengde av 10-12 meter.
Elefantnesefisk

Akvaristikk

Elefantnesefisken er trolig den mest utbredte av elefantfiskene i akvariehandelen. Akvariet bør være minst 200 liter stort. Den er temmelig sky og foretrekker et tett beplantet akvarium med dempet lys, der den kan stikke seg vekk når den føler for det. Den bør ha tilgang på et rør eller en hul trestamme. Substratet bør helst være myk sand for at fisken skal kunne rote i det med sin følsomme forlengede leppe. Den lever av smådyr, men godtar vanligvis også frossenfôr eller til og med flakfôr.
Hvor fredelig disse fiskene er, kan være individuelt. Noen er ganske aggressive mot andre arter, mens andre trekker seg tilbake. De kan holdes i et selskapsakvarium med andre fredelige arter som har lignende behov når det gjelder vannverdier. I akvarier som er mindre enn 400 liter er det risikabelt å holde mer enn én elefantnesefisk, da de kan være territorielle. Det som regnes som optimale vannverdier, er pH mellom 6,8 og 7,2, temperatur mellom 26 og 28 grader celsius, og middels hardhet.
Eleanor Mannikka

Eleanor Mannikka, fra Indiana University of Pennsylvania, er en akademiker innenfor studier i Sydøst-Asia. I sitt best kjente verk, Angkor Wat: Time, Space and Kingship argumenterer hun for at dimensjonene, ensretningen og basrelieffene i Angkor Vat avslører at Suryavarman II var en guddommelig utpekt konge.
Grunnkretser i Lillehammer kommune

Grunnkretser i Lillehammer kommune er delområder og grunnkretser som seksjonerer Lillehammer kommune, Oppland, for folketellingsformål og lignende. I noen tilfeller sammenfaller de med kirkesogn, med valgkretser og med nåværende eller tidligere skolekretser.
Joshua Fit the Battle of Jericho

«Joshua Fit the Battle of Jericho» (eller alternativt «Joshua Fought the Battle of Jericho») er en velkjent negro spiritual.  
Sangen antas å ha bli komponert av slaver i første halvdel av 1800-tallet. Noen referanser antyder at den ble copyrightet av Jay Roberts i 1865. 
Tidlig publiserte versjoner (og også enkelte senere, f.eks. av Dailey & Vincent) innbefatter noen deler på dialekt, slik som fit og fit de battle istedenfor fought og fought the battle. Teksten henspiller på den bibliske historien om Slaget ved Jeriko, hvor Josva ledet israelittene mot Kanaan, og hvor Jerikos murer skal ha falt for Josvas trompeter (Josva 6:15-21). I likhet med mange andre spiritualer hadde imidlertid teksten en skjult mening og alluderer til den endelige flukten fra slaveriet - i tilfellet med denne sangen: «And the Walls came tumblin' down».  Den livlige melodien og rytmen bidro også med energi og inspirasjon.  Anmelderen Robert Cummings skrev: «Det muntre livlige temaet lyder knapt som et produkt fra før-borgerkrigseraen og ville ikke lyde malplassert i en ragtime eller endog i en jazzmusikal fra det tidlige 20. århundre. Avslutningsdelen til låten, sunget til teksten som er sitert ovenfor, er den mest minneverdige delen: notene stuper empatisk og formidler en gloriøs følelse av kollaps, av triumf». Sangen har også fått innpass i senere gospelmusikk og (kanskje forholdsvis nylig) bluegrass gospel, f.eks. ved Punches Family og Wanda Vick. Den første innspilte versjonen var med Harrod's Jubilee Singers og ble utgitt på 78-platen Paramount Records 12116 i 1922 eller 1924.

Svensk versjon

Melodien er brukt i den svenske sangen «Dansa Twist».

Norsk versjon

Vokalgruppen Bjelleklang spilte inn en norsk utgave med tittel Josva & Jeriko på albumet Synger svart, utgitt 1995.
Tal Afar

Tal Afar ( arabisk : تلعفر eller تل عفر, tyrkisk: Telafer) er en by i det nordvestlige Irak i provinsen Ninawa, 50 km vest for Mosul og 200 km nordvest for Kirkuk.
Befolkningen består for en stor del av turkomaner som tilhører sjia-islam og av kurdere. Tal Afar begynte som et osmansk militært støttepunkt på en høyde [en tal, tell). Rundt denne garnisonen vokste så byen frem.
Tal Afar ligger på slettelandet sør for Aedeafjellene. Byen ligger om lag 40 km øst for Jebel Sinjar. En hovedvei fører fra øst til vest og knytter byen til Mosul.
Sommeren 2014 ble byen erobret av islamister fra ISIL, og store deler av befolkningen flyktet.
Nemi Forsikring

Historie

Selskapet ble etablert i 1989 som et bransjecaptive for norske energiverk under navnet Norsk Energiverk Forsikring AS (NEFO). Selskapet overtar Fender Forsikring i 2000 og bytter navn til Norway Energi and Marine Insurance (NEMI) i 2003. NEMI ble notert på Oslo Børs i 2005, og navnet endret til Nemi Forsikring i 2006. Nemi Forsikring blir så kjøpt av det islandske forsikringsselskapet Tryggingamiðstöðin som tar selskapet av børs. Nemi Forsikring blir i 2009 kjøpt av det danske forsikringsselskapet Alpha Insourance og mai samme år lanseres privatforsikringer på nett. I 2017 tar Insr over eierskapet i Nemi, og i 2018 er de offisielt fusjonert. Nemi Forsikring nå er en distribusjonskanal og et heleid varemerke for Insr.  
Nemi Forsikring har for tiden 38 agenturer, derav tre er eksterne partnere, og en white label affiliate.
Brücke-Museum Berlin

Brücke-Museum Berlin er et museum i Dahlem i Berlins bydel Steglitz-Zehlendorf. Museets samling inneholder ca 400 malerier, skulpturer og flere tusen tegninger, akvareller og grafiske blad av kunstnere som tilhørte gruppen Die Brücke i Dresden. Det er verdens største samling av verk utført av kunstnere fra Brückegruppen.
Museumsbygningen er utført av arkitekt Werner Düttmann og ble åpnet 15. september 1967.
Kenneth Cockrell

Trivia

Tilnavnet "Taco" stammer fra hans dager som marineoffiser. Som medlem av det andre NASA "Dog Crew" på STS-69 (der alle i mannskapet fikk hunde-tematiske tilnavn), fikk han tilnavnet "Cujo" etter hunden i boken av Stephen King.
Solaia

Utseende

En nokså liten, bred, blankt svart trebukk, dekkvingene brunrøde på sidene. Oversiden er fint hårete. Antennene er tynne og litt kortere enn kroppen. Hodet er stort og bredt. Pronotum er klokkeformet, dekkvingene jevnbrede, mye bredere enn pronotum. Beina er middels lange, lårene noe fortykkede.

Levevis

De aller fleste blomsterbukkene har larver som lever i død ved, men det finnes også enkelte som lever i urter, i nedfalne kongler etc. Ingen angriper levende planter. De voksne billene, som oftest er aktive midt på sommeren, besøker gjerne blomster, særlig skjermplanter og andre planter med hvite, åpne blomster. Dette gjelder dog ikke alle artene. Blomsterbukkene er livlige insekter i motsetning til de fleste andre trebukker som virker ganske trege.

Utbredelse

Arten er utbredt i den asiatiske delen av Tyrkia.
Skonseng

Skonseng er ei bygd og poststed (8615) i Rana kommune i Nordland, ca. 10 km nord for Mo, på østsiden av Ranelva. Skonseng stasjon på Nordlandsbanen ble åpnet i 1942. En bru  over Ranelva forbinder Skonseng med Røssvoll. Skonseng har egen barneskole og en kraftstasjon (Reinforsen kraftverk). Under 2. verdenskrig bygde tyskerne fangeleirer på ulike plasser på/ved Skonseng, såkalte «russeleirer» (av at det for det meste var russiske og polske krigsfanger i leirene). Spor etter en av disse leirene kan leses ut ifra lokale stedsnavn som f.eks «Russeheia». Motstandsbevegelsen hadde fra 1943 utplassert en hemmelig agent i området Skonseng - Sagheia - Sætermoen. Navnet Skonseng kommer opprinnelig fra en av de største gårdene i området rundt 1800-tallet.
I eldre tider var landstedet Skonseng et knutepunkt i regionen og åsted for handel med varer fra landsbygda. Årsaken var at de tre dalførene Dunderlandsdal, Rødvassdal og Plurdal møtes på Skonseng. I tillegg muliggjorde Langvatnet og den stilleflytende Ranelva en egnet transportåre. Stedet hadde bostatt både lensmann og prest, og et kulturminne knyttet til dette er "lensmannssteinen".
Skonseng har et ungdomslag med flere idrettsanlegg tilknyttet ski, skiskyting, sandvolleyball, fotball og ungdomshus.
Vestfjordseilasen

Vestfjordseilasen er en seilas for alle seilere, tiltrekker flest lystseilere. Den ble gjennomført første gang i 1982. Seilasen bygger på de opprinnelige seilerutene for båter som skulle til lofotfisket, Nordskot/Grøtøya var samlepunkt dengang og er det fortsatt før seilasen starter. 
Målgang har variert gjennom tidene, men man kan si man styrer mot Vågakallen slik som gamle navigasjonssagn. De siste årene har man endt opp i Kabelvåg, tidligere har Svolvær, Nyvågar og Henningsvær blitt brukt. I 1982 var det 16 båter som startet, og året med flest deltakere frem til nå er i 2007 med 112 båter. Fembøring, åttring, vikingskip, skøyte, turklasse og regattabåter er med på seilasen. Arrangeres av Bodø Seilforening. 
De gjeveste premiene er Vestfjordpokalen, det blå bånd til TUR-klassene og Den blå mastering for tradisjonelle båter.
Askim IF Basketball

Askim Basketball fremmer Basketsporten blant barn og unge i Askim og omegn. Gruppa ble etablert i 1987 og har vært en aktiv gruppe siden starten. Askim Basketball er underlagt Askim Idrettsforening og er Indre Østfolds eneste basketballgruppe.  
Askim Basketball har lag i alle klasser fra mini til senior. Herrelaget spiller i 2.divisjon